Geen staatskool vir Malema se seun nieJulius Malema tydens ‘n vorige perskonferensie Foto: effighters.org.za Julius Malema, leier van die Ekonomiese Vryheidsvegters (EFF), gaan voortgaan om sy seun na ŉ privaatskool te stuur, al het hy Sondag gesê staatsamptenare moet van openbare dienste gebruik maak. The Star het Woensdag berig dat Malema gesê het sy seun sal nie “wanfunksionele en swak” openbare skole bywoon nie. Die koerant berig ook dat hy sy mediese fonds gaan behou sodat hy toegang tot private gesondheidsorg kan hê. Malema het Sondag aan verslaggewers in Kaapstad gesê dit maak nie sin dat die regering dienste aan die publiek verskaf, maar dat sy leiers nie bereid is om daarvan gebruik te maak nie. “Ons wil hê dat skole en hospitale verbeter moet word. Dit sal nooit in ŉ goeie toestand wees as LP’s nie daarvan gebruik maak nie,” het hy gesê. Malema het Maandag gesê sy agtjarige seun, Ratanang, sal by sy private skool aanbly, tensy ŉ wet aangeneem word om verkose verteenwoordiges te dwing om van openbare dienste gebruik te maak. “Hoekom moet ek my kind aan swak onderwys blootstel as mense wat aan bewind is dit nie doen nie?” het Malema gevra. – SAPA